សាលា​ឧទ្ធរណ៍​បដិសេធ​ការសុំ​នៅ​ក្រៅ​ឃុំ​របស់​សកម្មជន​សិទ្ធិ​មនុស្ស​និង​កម្មករ
ក្រុម​អង្គការ​ឃ្លាំមើល​ការ​រំលោភ​សិទ្ធិ​មនុស្ស​ សមាជិក​ក្រុម​គ្រួសារ​ជន​រង​គ្រោះ​ និង​អ្នក​កាសែត​មិន​អនុញ្ញាត​ឱ្យ​ចូល​ស្តាប់​ក្នុង​អង្គ​សវនាការ​ឡើយ ​លើក​លែង​តែ​មេធាវី​ការពារ​ក្តី​ចំនួន​១០​រូប​តែ​ប៉ុណ្ណោះ។
ភ្នំពេញ — សម្រែកទ្រហ៊ោយំបានឮខ្ទរខ្ទារក្នុងបវិវេណសាលាឧទ្ធរណ៍ក្បែរព្រះបរមរាជវាំង បន្ទាប់ពីការប្រកាសសេចក្តីសម្រេចរបស់តុលាការដែលបដិសេធមិនព្រមឱ្យសកម្មជនការពារសិទ្ធិមនុស្សនិងកម្មករចំនួន២១នាក់ បាននៅក្រៅឃុំតាមការស្នើសុំ។ ក្រុមអ្នកគាំទ្រដល់សកម្មជនទាំងនោះស្រែកថា៖ «លោកចៅក្រមចេញមកសងយុត្តិធម៌ឱ្យពួកយើងវិញមក។ ហេតុអ្វីបានជាអស់លោកប្រើប្រាស់នូវប្រព័ន្ធតុលាការរបៀបនេះ? ពួកខ្ញុំ១៣នាក់រងនូវភាពអយុត្តិធម៌ម្តងហើយ ហេតុអ្វីផ្តល់នូវភាពអយុត្តិធម៌មកដល់ពួកគាត់ទៀត?»។ លោក ឃុន លាង ម៉េង ប្រធានចៅក្រមជំនុំជម្រះរបស់សាលាឧទ្ធរណ៍ បានសម្រេចដម្កល់សេចក្តីសម្រេចរបស់តុលាការក្រុងភ្នំពេញ ដោយបន្តឃុំខ្លួនតំណាងសហជីពនិងក្រុមកម្មករនៅក្នុងពន្ធនាគារ ម៣ ត្រពាំងផ្លុងដដែល។ នេះបើតាមការបញ្ជាក់ពីមេធាវីការពារក្តីជនរងគ្រោះ។ សវនាការរបស់សភាព្រហ្មទណ្ឌស៊ើបសួរនៃសាលាឧទ្ធរណ៍នៅថ្ងៃអង្គារនេះ បានធ្វើឡើងដោយកំបាំងមុខលើសំណុំរឿងស្នើសុំឱ្យនៅក្រៅឃុំជនជាប់ចោទ២១នាក់ ហើយបានចំណាយពេលអស់ជាងបីម៉ោង។ សវនាការនេះបានធ្វើឡើងជាអសាធារណៈ។ ក្រុមអង្គការឃ្លាំមើលការរំលោភសិទ្ធិមនុស្ស សមាជិកក្រុមគ្រួសារជនរងគ្រោះ និងអ្នកកាសែតមិនអនុញ្ញាតឱ្យចូលស្តាប់ក្នុងអង្គសវនាការឡើយ លើកលែងតែមេធាវីការពារក្តីចំនួន១០រូបតែប៉ុណ្ណោះ។ លោក ឃុន លាងម៉េង ប្រធានចៅក្រមជំនុំជម្រះសាលាឧទ្ធរណ៍ត្រូវបានមេធាវីការពារក្តីស្រង់សំដីមកប្រាប់ក្រុមអ្នកកាសែតថា មូលហេតុដែលតុលាការមិនសម្រេចដោះលែងជនជាប់ចោទឱ្យនៅក្រៅឃុំពីព្រោះថា វាអាចបង្កឱ្យមានភាពចលាចលសន្តិសុខសាធារណៈនិងបើឱ្យជនជាប់ចោទនៅក្រៅឃុំ គឺមិនអាចរក្សាជូនជនជាប់ចោទតាមនីតិវិធីរបស់តុលាការ។ អ្នកស្រី ប្រាក់ សុវណ្ណរី អាយុ៣០ឆ្នាំ ភរិយាលោក វន់ ពៅ និងកូនប្រុសអ្នកស្រីបានទ្រហ៊ោយំនៅពេលដែលអ្នកស្រីបានឮការបដិសេធស្នើសុំឱ្យនៅក្រៅឃុំ។ អ្នកស្រីបាននិយាយថា អ្នកស្រីនឹងប្តឹងទាស់ទៅកាន់តុលាការកំពូលទៀតប្រឆាំងនឹងសេចក្តីសម្រេចរបស់សាលាឧទ្ធរណ៍។ លោកស្រីនិយាយថា៖ «ក្នុងនាមខ្ញុំជាភរិយាលោក វន់ ពៅ ខ្ញុំគិតថា រដ្ឋាភិបាលហើយនឹងតុលាការសាលាឧទ្ធរណ៍មិនសមថា មិនដោះលែងគាត់ឱ្យនៅក្រៅឃុំទេ។ នៅពេលដែលតុលាការមិនអនុញ្ញាតឱ្យគាត់នៅក្រៅឃុំមានន័យថា រដ្ឋាភិបាលយង់ឃ្នងមែនទែនដែលធ្វើបាបប្រជាពលរដ្ឋរបស់ខ្លួនឯង»។ លោក សំ សុខគង់ មេធាវីការពារក្តីឱ្យជនជាប់ចោទបានស្តីបន្ទោសតុលាការថា មានភាពមិនត្រឹមត្រូវ ហើយលោកមិនប្តឹងទាស់ចំពោះសេចក្តីសម្រេចនេះ។ លោកនិយាយថា៖ «ក្រុមមេធាវីរបស់ពួកខ្ញុំទាំងអស់គ្នានិងមានបំណងប្តឹងទៅតុលាការកំពូលចំពោះសេចក្តីសម្រេចនេះ ដោយសារសេចក្តីសម្រេចនេះពុំមានលក្ខណៈត្រឹមត្រូវនៅឡើយ»។ នៅខាងក្រៅអគារតុលាការក្រុមសហជីពនិងអ្នករងគ្រោះដីធ្លីនៅតំបន់បឹងកក់ប្រមាណជាង២០០នាក់ បានឈរស្រែកទាមទារឱ្យតុលាការដោះលែងសកម្មជនដែលកំពុងជាប់ឃុំ ហើយក្រោយមកបាននាំគ្នាទៅបួងសួងនៅពីមុខព្រះអង្គដងកើវិញ ក៏ប៉ុន្តែ មិនទាន់បានប៉ុន្មាននាទីផងការបួងសួងនេះត្រូវបានកងកម្លាំងមានសមត្ថកិច្ចវាយបំបែក។ សកម្មជនទាំងនោះបានស្រែកថា៖ «ពួកយើងទាមទារនូវសេរីភាពទាមទារនូវប្រាក់ឈ្នួល។ យើងមិនបានទាមទារឱ្យអស់លោកណាចុះចេញឬមិនចុះចេញយើងអត់ខ្វល់ទេ។ យើងខ្វល់តែប្រជាពលរដ្ឋយើងមានប្រាក់ឈ្នួលសមរម្យ»។ លោក នី ចរិយា ប្រធានផ្នែកស៊ើបអង្កេតរបស់អង្គការសិទ្ធិមនុស្សអាដហុកមានប្រសាសន៍ថាការសម្រេចមិនដោះលែងកម្មករទាំង២១នាក់អាចពាក់ព័ន្ធនឹងរឿងនយោបាយ។ លោកនិយាយថា៖ «អ្នកទាំង២៣នាក់នេះគឺសុទ្ធតែជាអ្នកបានបង្ហាញមុខក្នុងការគាំទ្រទៅលើគណបក្សសង្គ្រោះជាតិ ហើយខ្ញុំយល់ថាការសម្រេចសេចក្តីដែលមានផ្សារភ្ជាប់ទៅនឹងរឿងនយោបាយជាអំពើល្មើសច្បាប់ទាំងសាលាឧទ្ធរណ៍ទាំងសាលាដំបូង»។ ជនជាប់ចោទដែលនៅសេសសល់ក្នុងពន្ធនាគារចំនួន២១នាក់ត្រូវបានតុលាការចោទប្រកាន់ចំនួន៤បទល្មើសដូចៗគ្នាពីបទពាក់ព័ន្ធនឹងហិង្សាដោយចេតនា ដោយមានស្ថានទម្ងន់ទោស ធ្វើឱ្យខូចខាតដោយចេតនា ដោយមានស្ថានទម្ងន់ទោសប្រមាថ និងធ្វើឱ្យប៉ះពាល់សណ្តាប់ធ្នាប់ចរាចរណ៍សាធារណៈ ពាក់ព័ន្ធនឹងការវាយបង្ក្រាបដោយអំពើហិង្សានៅសួនឧស្សាហកម្មកាណាឌីយ៉ា និងរោងចក្រយ៉ាក ជីង ពីដើមខែមករា៕